รองนายกรัฐมนตรีและรัฐมนตรีว่าการกระทรวงสาธารณสุข รายงานยอดผู้ป่วยติดเชื้อไวรัสโควิด-19 เพิ่มขึ้น 1 คน
รองนายกรัฐมนตรีและรัฐมนตรีว่าการกระทรวงสาธารณสุข รายงานยอดผู้ป่วยติดเชื้อไวรัสโควิด-19 เพิ่มขึ้น 1 คน นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เปิดเผยภายหลังหารือร่วมกับหน่วยงานที่เกี่ยวข้อง เพื่อหาแนวทางรับมือต่อการแพร่ระบาดของเชื้อไวรัสโควิด-19 ว่า ในวันนี้โรคติดเชื้อไวรัสโคโรนา หรือโควิด-19 ได้ประกาศในราชกิจจานุเบกษาให้เป็นโรคติดต่ออันตรายตามพระราชบัญญัติโรคติดต่อ 2558 ซึ่งให้มีผลบังคับใช้ในวันพรุ่งนี้ 1 มีนาคม 2563 เพื่อประโยชน์ในการเฝ้าระวัง ป้องกัน และควบคุมโรคติดต่ออันตรายให้มากที่สุด ส่วนจำนวนผู้ป่วยยืนยันรายเดิมที่มีอาการติดเชื้อในประเทศไทยยังคงเพิ่มขึ้นอีก 1 คน รวมเป็น 42 คน ซึ่งรายใหม่ที่พบเชื้อไวรัสเป็นเพศชายอายุ 21 ปี อาชีพพนักงานขายสัมผัสใกล้ชิดกับชาวต่างชาติ เริ่มป่วยตั้งแต่วันที่ 24 กุมภาพันธ์และเข้ารักษาตัวในโรงพยาบาลเอกชนแห่งหนึ่ง ขณะนี้รับไว้รักษาอยู่ที่โรงพยาบาลนพรัตนราชธานี และอยู่ระหว่างติดตามผู้สัมผัสใกล้ชิด เข้ามาตรวจหาเชื้อในร่างกายแล้ว ขณะที่จำนวนผู้ป่วยได้รับการรักษาหายปกติ สามารถกลับบ้านได้แล้วล่าสุดมี 28 คน แบ่งเป็นคนจีน 16 คนและคนไทย 12 คน เหลือผู้ป่วยที่รักษาตัวในโรงพยาบาล 14 คน เป็นคนจีน 9 คนและคนไทย 5 คน ซึ่งในจำนวนนี้ที่มี 2 คนอาการรุนแรง เนื่องจากมีโรคประจำตัวร่วมด้วยนั้น ยืนยันได้ว่าทั้งสองคนผลตรวจเชื้อไวรัสโควิด-19 ได้รับการรักษาหายจากหลายแนวทางการรักษาแล้ว แต่ยังต้องรักษาโรคประจำตัวที่มีที่สถาบันบำราศนราดูรต่อ ทั้งนี้ ยังฝากถึงกลุ่มนักศึกษาที่นัดรวมตัวชุมนุมทางการเมืองในช่วงเย็นวันนี้ว่า การแสดงออกทางการเมืองเป็นเรื่องที่สามารถทำได้ แต่ขอให้คำนึงถึงสถานการณ์ในขณะนี้ ที่มีการแพร่ระบาดของเชื้อไวรัส และคำนึงถึงผลกระทบส่วนรวมที่อาจทำให้เกิดการแพร่ระบาดบานปลายได้ โดยในฐานะเจ้าหน้าที่ของกระทรวงสาธารณสุขที่พยายามทำหน้าที่อย่างดีที่สุดตลอด 2 เดือนที่ผ่านมา เพื่อทำให้จำนวนผู้ป่วยในไทยลดลง จนในวันนี้เป็นที่น่ายินดีอย่างมากที่ไทยได้รับการจัดอันดับเป็นประเทศที่มีผู้ป่วยอยู่ลำดับที่ 13 จากประเทศทั่วโลกแล้ว จากเดิมเคยอยู่ลำดับที่ 2 ดังนั้นจึงอยากให้ทุกคนร่วมมือ เพื่อก้าวผ่านสถานการณ์นี้ไปด้วยกัน ทำให้ประเทศไทยปลอดภัยได้ขณะที่ในวันพรุ่งนี้ 1 มีนาคม 2563 ทุกหน่วยงานของกระทรวงสาธารณสุขจะแจกหน้ากากอนามัยให้กับประชาชนจำนวน 3 ชิ้นต่อคน เพื่อใช้ประโยชน์ในการป้องกันโรค ช่วยลดภาระค่าใช้จ่าย และการจัดหาของประชาชน โดยรองนายกรัฐมนตรีและรัฐมนตรีว่าการกระทรวงสาธารณสุข ย้ำว่า หากพบคนที่ประสงค์มารอรับแจกหน้ากากอนามัยเพื่อนำไปจำหน่ายต่อ จะดำเนินการตามกฎหมายต่อไป เพราะนับเป็นบุคคลที่น่าประนามอย่างมากในช่วงสถานการณ์นี้ นอกจากนี้ ยังกล่าวถึงกรณีที่มีประชาชนกังวลการติดเชื้อผ่านการใช้ธนบัตรและเหรียญว่า เราสามารถป้องกันเชื้อไวรัสได้ หากประชาชนทุกคนปฎิบัติตามคำแนะนำ คือล้างมือบ่อยครั้งเมื่อสัมผัสสิ่งของตามที่สาธารณะ ไม่นำมือสัมผัสใบหน้าเพื่อป้องกันการติดเชื้อเบื้องต้น รวมถึงฝากถึงบุคคลที่เดินทางกลับจากประเทศกลุ่มเสี่ยงและมีพฤติกรรมสัมผัสใกล้ชิดพื้นที่ที่มีกลุ่มเสี่ยง ขอให้กักตัวเองเพื่อสังเกตอาการ 14 วันตามเดิม โดยขณะนี้กระทรวงสาธารณสุขยังไม่ประกาศเพิ่มประเทศที่มีความเสี่ยงในการเดินทางไป โดยคงอยู่ที่ 6 ประเทศ 3 เขตการปกครอง ที่ประชาชนควรงดเดินทาง ขณะที่สถานการณ์ทั่วโลกใน 57 ประเทศล่าสุด พบผู้ป่วยยืนยันติดเชื้อ 84,144 คน เสียชีวิต 2,876 คน ในจำนวนนี้เป็นผู้ป่วยในจีน 78,832 คน เสียชีวิตแล้ว 2,788 คน